Document ID: 32002R2340

Neuvoston asetus (EY) N:o 2340/2002,
annettu 16 päivänä joulukuuta 2002,
syvänmeren kalakantojen kalastusmahdollisuuksien vahvistamisesta vuosiksi 2003 ja 2004
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(1) ja erityisesti sen 8 artiklan 4 kohdan,
ottaa huomioon komission ehdotuksen,
sekä katsoo seuraavaa:
(1) Asetuksen (ETY) N:o 3760/92 4 artiklassa säädetään, että neuvosto toteuttaa saatavilla olevien tieteellisten lausuntojen ja erityisesti tieteellis-teknis-taloudellisen kalastuskomitean laatiman kertomuksen perusteella tarvittavat toimenpiteet kalavarojen järkiperäisen ja vastuullisen hyväksikäytön varmistamiseksi kestävällä tavalla.
(2) Eräitä syvänmeren alueella esiintyviä kalakantoja koskevat uudet tieteelliset lausunnot osoittavat, että nämä kannat ovat herkkiä kalastukselle ja että niiden kalastusmahdollisuuksia olisi rajoitettava tai vähennettävä niiden kestävyyden varmistamiseksi vahvistamalla suurimmat sallitut saaliit (TAC) ja kiintiöt.
(3) Saatavilla olevat ja perustellut tieteelliset lausunnot koskevat kahta vuotta, ja monivuotisen lähestymistavan puitteissa on suositeltavaa vahvistaa TACit ja kiintiöt kahdeksi vuodeksi, sanotun kuitenkaan rajoittamatta uusien tieteellisten lausuntojen edellyttämän vuotuisen tarkistuksen tekemistä.
(4) Asetuksen (ETY) N:o 3760/92 8 artiklan 4 kohdan iii alakohdan mukaisesti neuvosto vahvistaa kaikkien jäsenvaltioiden edut huomioon ottaen jakomenetelmät yhteisön luodessa jotakin kalastusta varten uusia pyyntimahdollisuuksia, jota ei ole yhteisen kalastuspolitiikan puitteissa aiemmin hyödynnetty.
(5) Näiden TACien ja kiintiöiden tehokkaan hallinnoinnin varmistamiseksi olisi vahvistettava kalastusta koskevat erityisedellytykset sekä yhteisön vesille että, jos tieteellisen lausuntojen mukaan on selvästi olemassa riski, kolmansien maiden suvereniteettiin tai lainkäyttövaltaan kuulumattomille vesille.
(6) On tarpeen vahvistaa periaatteet ja tietyt kalastusta koskevat hallintomenettelyt yhteisön tasolla niin, että jäsenvaltiot voisivat varmistaa lippunsa alla purjehtivien alusten hallinnon.
(7) TACien ja kiintiöiden vuosittaiseen hallinnoimiseen liittyvien lisäedellytysten käyttöönottamisesta 6 päivänä toukokuuta 1996 annetun neuvoston asetuksen (EY) N:o 847/96(2) 2 artiklan säännösten mukaisesti on tarpeen tuoda esille, mihin kantoihin siinä vahvistettuja eri toimenpiteitä sovelletaan.
(8) Kalastusmahdollisuuksien toteuttamisen olisi oltava alaa koskevan yhteisön lainsäädännön ja erityisesti seuraavien asetusten mukaista: yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annettu neuvoston asetus (ETY) N:o 2847/93(3), tiettyjä yhteisön kalastusalueita ja kalakantoja koskevasta pyyntiponnistusten hallintojärjestelmästä 15 päivänä kesäkuuta 1995 annettu neuvoston asetus (EY) N:o 2027/95(4), tietyistä Itämeren, Belttien ja Juutinrauman vesialueiden kalavarojen teknisistä säilyttämistoimenpiteistä 18 päivänä joulukuuta 1997 annettu neuvoston asetus (EY) N:o 88/98(5) ja kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30 päivänä maaliskuuta 1998 annettu neuvoston asetus (EY) N:o 850/98(6),
ON ANTANUT TÄMÄN ASETUKSEN:
1 artikla
1. Tässä asetuksessa vahvistetaan vuosiksi 2003 ja 2004 syvänmeren kalakantojen kalastusmahdollisuudet, joita sovelletaan kunakin vuonna jäsenvaltion lipun alla purjehtiviin ja jäsenvaltioissa rekisteröityihin aluksiin, jäljempänä "yhteisön alukset", alueilla, joilla pyyntirajoitukset ovat tarpeen, sekä erityisedellytykset näiden kalastusmahdollisuuksien käytölle. Kalastusmahdollisuuksia voidaan tarkistaa vuosittain uusien tieteellisten lausuntojen perusteella.
2. Tässä asetuksessa kalastusmahdollisuuksilla tarkoitetaan yhteisön käytettävissä olevia ja jäsenvaltioille jaettuja suurimpia sallittuja saaliita (TACeja).
2 artikla
Kansainvälisen merentutkimusneuvoston (ICES) alueet on määritelty Koillis-Atlantilla kalastavien jäsenvaltioiden saaliiden määriä koskevien tilastojen toimittamisesta 17 päivänä joulukuuta 1991 annetussa neuvoston asetuksessa (ETY) N:o 3880/91(7), ja muualla kuin Pohjois-Atlantilla kalastavien jäsenvaltioiden nimellissaaliiden määriä koskevien tilastojen toimittamisesta 23 päivänä lokakuuta 1995 annetussa neuvoston asetuksessa (EY) N:o 2597/95(8).
3 artikla
Yhteisön alusten syvänmeren lajien kantoja koskevat kalastusmahdollisuudet yhteisön vesialueilla tai kansainvälisillä vesialueilla vahvistetaan liitteessä I.
4 artikla
Kalastusmahdollisuuksien jakaminen jäsenvaltioiden kesken ei rajoita seuraavien säännösten soveltamista:
a) asetuksen (ETY) N:o 3760/92 9 artiklan 1 kohdan mukaisesti tehdyt vaihdot;
b) asetuksen (ETY) N:o 2847/93 21 artiklan 4 kohdan, 23 artiklan 1 kohdan ja 32 artiklan 2 kohdan mukaisesti tehdyt kiintiöiden uudelleen jakamiset;
c) asetuksen (EY) N:o 847/96 3 artiklan mukaisesti sallitut lisäsaaliiden purkamiset aluksesta;
d) asetuksen (EY) N:o 847/96 4 artiklan mukaisesti pidätettävät määrät;
e) asetuksen (EY) N:o 847/96 5 artiklan mukaisesti tehdyt vähennykset.
5 artikla
Kannat, joihin sovelletaan varo-TACia tai analyyttista TACia, kannat, joihin ei sovelleta asetuksen (EY) N:o 847/96 3 ja 4 artiklassa säädettyjä vuosittaisen jouston edellytyksiä, ja kannat, joihin sovelletaan saman asetuksen 5 artiklan 2 kohdassa säädettyjä rangaistuskertoimia, vahvistetaan vuodeksi 2002 tämän asetuksen liitteessä II.
6 artikla
1. Aluksella ei saa säilyttää eikä aluksesta saa purkaa sellaisiin kantoihin kuluvia kaloja, joille on vahvistettu kalastusmahdollisuudet, paitsi jos
a) saaliit on pyydetty sellaisen jäsenvaltion aluksilla, jolla on kiintiö, eikä tämä kiintiö ole täynnä; tai
b) saaliit on pyydetty asetuksen (EY) N:o 850/98 nojalla tehdyn tieteellisen tutkimuksen yhteydessä.
Kaikki puretut saaliit luetaan kiintiöön kuuluviksi lukuun ottamatta b alakohdan mukaisia saaliita.
2. Sivusaaliskiintiössä pyydettyjä saaliita ei oteta huomioon neuvoston asetuksen (EY) N:o 850/98 5 artiklassa tarkoitettujen kohdelajien prosenttiosuuden laskennassa.
7 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä joulukuuta 2002.

Labels: 8
18
6